PROVEDBENA UREDBA KOMISIJE (EU) 2022/1942

оd 13. listopada 2022.

o izmjeni Provedbene uredbe (EU) 2018/2019 u pogledu određenog bilja za sadnju vrste Jasminum polyanthum Franchet podrijetlom iz Ugande, o izmjeni Provedbene uredbe (EU) 2020/1213 u pogledu fitosanitarnih mjera za unos tog bilja za sadnju na područje Unije i o ispravku Provedbene uredbe (EU) 2020/1213 u pogledu fitosanitarnih mjera za unos određenog bilja za sadnju vrste Jasminum polyanthum Franchet podrijetlom iz Izraela na područje Unije

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 42. stavak 4. treći podstavak,

budući da:

(1) Provedbenom uredbom Komisije (EU) 2018/2019 (2) utvrđen je popis visokorizičnog bilja, biljnih proizvoda i drugih predmeta na temelju preliminarne procjene rizika.

(2) Provedbenom uredbom Komisije (EU) 2018/2018 (3) utvrđena su posebna pravila o postupku koji treba slijediti kako bi se provela procjena rizika povezanog s tim visokorizičnim biljem, biljnim proizvodima i drugim predmetima u smislu članka 42. stavka 4. Uredbe (EU) 2016/2031.

(3) Nakon preliminarne procjene, 34 roda i jedna vrsta bilja za sadnju podrijetlom iz svih trećih zemalja uvršteni su u Prilog Provedbenoj uredbi (EU) 2018/2019 kao visokorizično bilje. Taj prilog uključuje rod Jasminum L.

(4) U Provedbenoj uredbi Komisije (EU) 2020/1213 (4) utvrđen je popis bilja, biljnih proizvoda ili drugih predmeta koji su uklonjeni iz Priloga Provedbenoj uredbi (EU) 2018/2019 i koji se mogu unijeti na područje Unije ili premještati unutar njega samo ako su ispunjeni posebni zahtjevi.

(5) Uganda je 4. prosinca 2019. Komisiji podnijela zahtjev za izvoz u Uniju neukorijenjenih reznica vrste Jasminum polyanthum Franchet. Zahtjev je potkrijepljen odgovarajućom tehničkom dokumentacijom.

(6) Europska agencija za sigurnost hrane („Agencija”) donijela je 31. ožujka 2022. znanstveno mišljenje o procjeni rizika robe za neukorijenjene reznice vrste Jasminum polyanthum Franchet podrijetlom iz Ugande (5). Agencija je utvrdila da su za navedeno bilje za sadnju relevantni štetni organizmi Bemisia tabaci (izvaneuropske populacije), Coccus viridis, Diaphania indica, Pulvinaria psidii, Scirtothrips dorsalis i Selenaspidus articulatus.

(7) Agencija je ocijenila mjere za smanjenje rizika opisane u dokumentaciji za štetne organizme Bemisia tabaci (izvaneuropske populacije), Coccus viridis, Diaphania indica, Pulvinaria psidii, Scirtothrips dorsalis i Selenaspidus articulatus te procijenila vjerojatnost da je ta roba slobodna od tih štetnih organizama.

(8) Na temelju tog mišljenja smatra se da je fitosanitarni rizik od unosa na područje Unije neukorijenjenih reznica vrste Jasminum polyanthum Franchet podrijetlom iz Ugande smanjen na prihvatljivu razinu ako se primjenjuju odgovarajuće mjere za smanjenje rizika od štetnih organizama povezanih s tim biljem za sadnju. Stoga se neukorijenjene reznice vrste Jasminum polyanthum Franchet podrijetlom iz Ugande više ne bi trebale smatrati visokorizičnim biljem.

(9) Prilog Provedbenoj uredbi (EU) 2018/2019 trebalo bi stoga na odgovarajući način izmijeniti.

(10) Mjere koje je Uganda opisala u dokumentaciji smatraju se dostatnima da se rizik od unosa te robe na područje Unije smanji na prihvatljivu razinu. Te bi mjere stoga trebalo donijeti kao fitosanitarne uvozne zahtjeve kako bi se osigurala fitosanitarna zaštita Unije od unosa te robe u nju.

(11) Bemisia tabaci (izvaneuropske populacije) i Scirtothrips dorsalis navedeni su kao karantenski štetni organizmi Unije u Prilogu II. Provedbenoj uredbi Komisije (EU) 2019/2072 (6). Coccus viridis, Pulvinaria psidii i Selenaspidus articulatus još nisu uvršteni na popis karantenskih štetnih organizama Unije, ali moguće je da će nakon provedbe potpune procjene rizika ispuniti uvjete za uvrštenje.

(12) Prilog Provedbenoj uredbi (EU) 2020/1213 trebalo bi stoga na odgovarajući način izmijeniti.

(13) U mišljenju Agencije navodi se da dosad nije zabilježeno da se štetni organizam Diaphania indica povezuje s vrstom Jasminum polyanthum Franchet kao domaćinom. Stoga u pogledu tog štetnog organizma nisu potrebni nikakvi uvozni zahtjevi.

(14) Provedbenom uredbom (EU) 2021/419 (7) izmijenjena je Provedbena uredba (EU) 2018/2019 utvrđivanjem zabrane unosa u Uniju bilja za sadnju vrste Jasminum L., osim neukorijenjenih reznica bilja za sadnju vrste Jasminum polyanthum Franchet podrijetlom iz Izraela. Prilog Provedbenoj uredbi (EU) 2020/1213 izmijenjen je kako bi se uključili fitosanitarni uvozni zahtjevi potrebni kako bi se osiguralo da rizik od unosa tog bilja za sadnju u Uniju iz Izraela bude prihvatljiv. Ti fitosanitarni zahtjevi pogrešno su sadržavali mjere koje se odnose na karantenski štetni organizam Unije Scirtothrips dorsalis. Budući da je u skladu s člankom 5. stavkom 1. Uredbe (EU) 2016/2031 zabranjen unos karantenskih štetnih organizama Unije na područje Unije, njihovo premještanje unutar njega ili držanje, razmnožavanje ili puštanje unutar područja Unije, u Prilog Provedbenoj uredbi (EU) 2020/1213 nije bilo potrebno uvrstiti nikakve mjere za Scirtothrips dorsalis.

(15) Prilog Provedbenoj uredbi (EU) 2020/1213 trebalo bi stoga na odgovarajući način ispraviti.

(16) Radi ispunjavanja obveza Unije koje proizlaze iz Sporazuma Svjetske trgovinske organizacije o primjeni sanitarnih i fitosanitarnih mjera (8) uvoz neukorijenjenih reznica vrste Jasminum polyanthum Franchet iz Ugande trebao bi se nastaviti što prije. Stoga bi ova Uredba trebala stupiti na snagu trećeg dana od dana objave u Službenom listu Europske unije.

(17) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog Provedbenoj uredbi (EU) 2018/2019 mijenja se u skladu s Prilogom I. ovoj Uredbi.

Članak 2. Prilog Provedbenoj uredbi (EU) 2020/1213 mijenja se u skladu s Prilogom II. ovoj Uredbi.

Članak 3. Prilog Provedbenoj uredbi (EU) br. 2020/1213 ispravlja se u skladu s Prilogom III. ovoj Uredbi.

Članak 4. Ova Uredba stupa na snagu trećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 13. listopada 2022. Za Komisiju Predsjednica Ursula VON DER LEYEN

(1) SL L 317, 23.11.2016., str. 4.

(2) Provedbena uredba Komisije (EU) 2018/2019 od 18. prosinca 2018. o utvrđivanju privremenog popisa visokorizičnog bilja, biljnih proizvoda ili drugih predmeta u smislu članka 42. Uredbe (EU) 2016/2031 te popisa bilja za koje nije obvezan fitosanitarni certifikat za unos u Uniju u smislu članka 73. te uredbe (SL L 323, 19.12.2018., str. 10.).

(3) Provedbena uredba Komisije (EU) 2018/2018 оd 18. prosinca 2018. o utvrđivanju posebnih pravila u vezi s postupkom koji treba slijediti kako bi se provela procjena rizika visokorizičnog bilja, biljnih proizvoda i drugih predmeta u smislu članka 42. stavka 1. Uredbe (EU) 2016/2031 Europskog parlamenta i Vijeća (SL L 323, 19.12.2018., str. 7.).

(4) Provedbena uredba Komisije (EU) 2020/1213 оd 21. kolovoza 2020. o fitosanitarnim mjerama za unos u Uniju određenog bilja, biljnih proizvoda i drugih predmeta koji su uklonjeni iz Priloga Provedbenoj uredbi (EU) 2018/2019 (SL L 275, 24.8.2020., str. 5.).

(5) Odbor PLH EFSA-e (Odbor EFSA-e za zdravlje bilja), 2022. Scientific Opinion on the commodity risk assessment of Jasminum polyanthum unrooted cuttings from Uganda (Znanstveno mišljenje o procjeni rizika robe za neukorijenjene reznice vrste Jasminum polyanthum podrijetlom iz Ugande). EFSA Journal 2022.;20(5):7300, 83 str. https://doi.org/10.2903/j.efsa.2022.7300.

(6) Provedbena uredba Komisije (EU) 2019/2072 оd 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

(7) Provedbena uredba Komisije (EU) 2021/419 оd 9. ožujka 2021. o izmjeni Provedbene uredbe (EU) 2018/2019 u pogledu određenog bilja za sadnju vrste Jasminum polyanthum Franchet podrijetlom iz Izraela i prilagodbe oznaka kombinirane nomenklature za vrstu Ullucus tuberosus te o izmjeni Provedbene uredbe (EU) 2020/1213 u pogledu fitosanitarnih mjera za unos tog bilja za sadnju na područje Unije (SL L 83, 10.3.2021., str. 6.).

(8) The World Trade Organization Agreement on the Application of Sanitary and Phytosanitary Measures (SPS Agreement) (Sporazum Svjetske trgovinske organizacije o primjeni sanitarnih i fitosanitarnih mjera), https://www.wto.org/english/tratop_e/sps_e/spsagr_e.htm.